Дунейм щыхъыбархэр
ЩIыуэпсыр хъумэным хуэгъэзауэ
Инджылызым и къалащхьэ Лондон тхьэмахуэм щIигъуауэ щокIуэкI экологие акцие. Уэрамхэм къыдыхьащ цIыху минхэр. Акцэм хэтхэм къэралым и унафэщIхэм хуагъэув щIыуэпсыр хъумэным хуэфащэ гулъытэ хуащIыну.
Дыкъэзыухъуреихь дунейр зэрауцIэпIым игъэ­пIейтей цIыхухэм автомобиль гъуэгухэр зэхуащI, транспортым къыпих гъуэзым хьэуар зэриуфIейр ямыдэу. Полицэми, и къалэн егъэзащIэри, апхуэдэхэм япоув.
«Автомобилхэр куэдыщэ зэрыхъуам къыхэкIыу дунейр нэхъ хуабэ мэхъу, абы и зэранкIэ мэткIу илъэс минкIэрэ зэтежыхьа мылхэр, ЩIым къызэрымыкIуэ щытыкIэхэр къыщыхъуныр къишэу, - жаIэ акцэм хэтхэм. - ЦIыхум и мызакъуэу, апхуэдэ щытыкIэр йогуауэ псэущхьэхэми къэкIыгъэхэми».
Акцэм хэтхэм правительствэм хуагъэув дуней щытыкIэм зэрызихъуэжым цIыхухэр щыгъуазэ ящIыну, углекислэ газу хьэуам хаутIыпщхьэр ягъэмэщIэным хуэгъэза Iуэхухэр зэфIагъэкIыну икIи абы и лъэныкъуэкIэ зэфIагъэкIхэм кIэлъыплъыну совети яубзыхуну.
Iуэхум и къызэгъэпэщакIуэхэм жаIащ, езыхэм къыхалъхьа жэрдэмхэм къэралым и унафэщIхэм хуэфэщэн гулъытэ хуащIыну къамыгъэгугъэмэ, акцэм адэкIи пащэну.
Хабзэр къызэпаудауэ къалъытэу, мэлыжьыхьым и 15-м къыщыщIэдзауэ полицэм иубыдахэм я бжыгъэр нобэм ирихьэлIэу цIыху 1065-рэ мэхъу. Абыхэм, уеблэмэ яхэтщ олимп чемпиони. 2012 гъэм гъэм Лондон щекIуэкIа Олимп Джэгухэм каноэкIэ псым есынымкIэ дыщэ медалыр къыщызыхьа Стотт Этьени ящыщщ акцэм къызэзыгъэпэщахэм я Iуэху еплъыкIэр ядэзыIыгъхэм икIи абы хыхьащ.
«Мы Iуэхум икъукIэ мыхьэнэшхуэ иIэу къызолъытэ, ди жылагъуэр зыхуэкIуэнкIэ хъунум икъукIэ сигъэшынащи, - жиIащ Стотт. - АдэкIэ кIуапIэ имыIэжу деувэлIащ ди щIыуэпсыр тхъумэжын зэрыхуейм. Иджыпсту дызыщIэгупсысыжу щытыкIэм зедмыгъэхъуэжмэ, дыщыпсэу ЩIыр щыхупIэм хуэтшэу аращ икIи а гъуэгум Iэмал имыIэу дыкъытекIын хуейщ».
УнитI къыщыуащ
Тыркум и нэхъ къалэшхуэ дыдэ Истамбыл хыхьэ Кягытхан щIыпIэм, щIыр гуэхури, къыщыуащ унитI, зыр къатиплI, адрейр къатитху хъууэ.
Унэхэр лъэныкъуэкIэ ещIэу зэрыхуежьам гу лъатэри, абыхэм цIыхухэр къыщIагъэIэпхъукIащ, абы и фIыгъэкIи зыри хэкIуэдакъым. Унэхэм япэмыжыжьэу щыта автомобилхэри ехуэхащ метрипщI бжыгъэ зи лъагагъ нэпкъым.
КъэхъукъащIэм и хъыбар къызэрыIуу, а щIыпIэм икIэщIыпIэкIэ кIуащ къегъэлакIуэхэри, мафIэсгъэункIыфIхэри, полицэри. Къалэм и унафэщIхэм щIыпIэр, уIухьэ мыхъуу, занщIэу кърагъэхухьащ, иджы ирагъэкIуэкI нэпкъым тет мыдрей унэхэри къэмыуэным хуэунэтIа лэжьыгъэхэр. Апхуэдэуи а унэхэм щIэсахэм, зи мылъку зыфIэкIуэдахэм зэрадэIэпыкъуным яужь итщ.
Нобэ
♦ЩIалэгъуалэм я зэкъуэтыныгъэм и дунейпсо махуэщ
♦Къуэш зэрыщIа къалэхэм я дунейпсо махуэщ
♦Лабораторэхэм къыщагъэсэбэп псэущхьэхэр хъумэным и дунейпсо махуэщ
♦Секретарым и дунейпсо махуэщ
♦Ермэлы лъэпкъым залымыгъэ щыкIэлъызэрахьам хэкIуэдахэм я фэеплъ махуэщ. 1915 гъэм Уэсмэн къэралыгъуэм, Германиер и щIэгъэкъуэну, теIэпхъэ щIын щыщIадзауэ щытащ ермэлыхэр. ЛъэпкъкIуэдыр къыхуагъэкIуэным нэса ермылэхэр зыпхыкIа гузэвэгъуэшхуэр, абы зи щхьэр хэзылъхьахэр мэлыжьыхьым и 23-м ягу къыщагъэкIыж а лъэпкъым щыщхэр щыпсэу къэралхэм.
♦1800 гъэм США-м и президент Адамс Джон Конгрессым и библиотекэр къызэригъэпэщащ, тхылъхэр къэщэхуным доллар минитху хухихри.
♦1803 гъэм Урысейм и император Александр Езанэм Iэ щIидзащ Кавказым къыщыщIэж минеральнэ псыхэм ятеухуа унафэм. Абы щыубзыхуат псы хущхъуэхэм къэралым и цIыхухэм я дежкIэ мыхьэнэшхуэ зэраIэри, ахэр нэсу къэгъэсэбэпа хъун папщIэ зыхуей-зыхуэфIхэмкIэ къызэгъэпэщынри.
♦1944 гъэм къызэIуахащ ещанэ Белорус фронтыр.
♦1899 гъэм къалъхуащ адыгэхэм я къекIуэкIыкIар зыджа, тхыдэ щIэныгъэхэм я доктор, профессор Кушевэ Екатеринэ.
♦1942 гъэм къалъхуащ США-м щыщ уэрэджыIакIуэ, актрисэ, композитор, режиссёр Стрейзанд Барбарэ.
♦1952 гъэм къалъхуащ франджы модельер цIэрыIуэ Готье Жан-Поль.
♦1958 гъэм къалъхуащ уэрэджыIакIуэ, КъБР-ми Ингуш Республикэми щIыхь зиIэ я артисткэ Даур Иринэ.
♦1982 гъэм къалъхуащ урысей гимнасткэ, дунейми Европэми я чемпионкэ, 2004 гъэм Алыджым и къалащхьэ Афинхэм щекIуэкIа гъэмахуэ Олимп Джэгухэм дыжьын медаль къыщызыхьа, УФ-м художественнэ гимнастикэмкIэ и федерацэм и вице-президент Чащинэ Иринэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 14 - 16, жэщым градуси 7 - 10 щыхъунущ.
Лъэпкъ Iущыгъэ:
Узыгъэблагъэ гъэблэгъэжи, узыгъэбий гъэбииж.
Зыгъэхьэзырар ЖЬЭКIЭМЫХЪУ Маринэщ.
